

**KAZLŲ RŪDOS SAVIVALDYBĖS MERAS**

**POTVARKIS**

**DĖL KAZLŲ RŪDOS SAVIVALDYBĖS SMULKIOJO IR VIDUTINIO VERSLO SUBJEKTŲ RĖMIMO DARBO GRUPĖS VEIKLOS REGLAMENTO TVIRTINIMO**

2020 m. birželio d. Nr. MV-

Kazlų Rūda

Vadovaudamasis Lietuvos Respublikos vietos savivaldos įstatymo 20 straipsnio 4 dalimi, Kazlų Rūdos savivaldybės tarybos 2020-05-27 sprendimu Nr. TS-125 patvirtinto Kazlų Rūdos savivaldybės smulkiojo ir vidutinio verslo subjektų rėmimo programos tvarkos aprašo 14 punktu,

1. T v i r t i n u Kazlų Rūdos savivaldybės smulkiojo ir vidutinio verslo subjektų rėmimo darbo grupės veiklos reglamentą (pridedama).

2. P r i p a ž į s t u netekusiu galios Kazlų Rūdos savivaldybės mero 2019-07-23 potvarkio Nr. MV-43 „Dėl Kazlų Rūdos savivaldybės smulkiojo ir vidutinio verslo rėmimo darbo grupės sudarymo ir jos veiklos reglamento tvirtinimo“ 2 punktą su pakeitimais.

Šis potvarkis per vieną mėnesį nuo jo paskelbimo arba įteikimo dienos gali būti skundžiamas Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka Lietuvos administracinių ginčų komisijos Kauno apygardos skyriui (Laisvės al. 36, 44240 Kaunas) arba Regionų apygardos administracinio teismo Kauno rūmams (A. Mickevičiaus g. 8A, 44312 Kaunas) Lietuvos Respublikos administracinių bylų teisenos įstatymo nustatyta tvarka.

Savivaldybės meras Mantas Varaška

PATVIRTINTA

Kazlų Rūdos savivaldybės mero

2020 m. birželio d. potvarkiu

Nr. MV-

**KAZLŲ RŪDOS SAVIVALDYBĖS SMULKIOJO IR VIDUTINIO VERSLO SUBJEKTŲ RĖMIMO DARBO GRUPĖS VEIKLOS REGLAMENTAS**

**I. BENDROSIOS NUOSTATOS**

1.Kazlų Rūdos savivaldybės smulkiojo ir vidutinio verslo subjektų rėmimo darbo grupės veiklos reglamentas (toliau tekste – Reglamentas) nustato Smulkiojo ir vidutinio verslo (toliau tekste – SVV) subjektų rėmimo darbo grupės (toliau tekste – Darbo grupė) veiklos tvarką.

2. Darbo grupės personalinę sudėtį potvarkiu tvirtina Kazlų Rūdos savivaldybės meras.

3. Darbo grupė savo darbe vadovaujasi Kazlų Rūdos savivaldybės tarybos patvirtintu Kazlų Rūdos savivaldybės SVV subjektų rėmimo programos tvarkos aprašu ir šiuo Reglamentu.

4. Pagrindinis Darbo grupės tikslas – užtikrinti SVV subjektų rėmimą, skiriant lėšas iš Kazlų Rūdos savivaldybės biudžeto.

**II. DARBO GRUPĖS STRUKTŪRA**

5. Darbo grupė sudaroma iš Savivaldybės tarybos narių, Savivaldybės administracijos, verslo atstovų ir kitų susijusių institucijų deleguotų atstovų.

6. Darbo grupei vadovauja Darbo grupės vadovas. Jeigu jo nėra, Darbo grupės vadovu išrenkamas Darbo grupės narys, už kurį balsuoja daugiausia posėdyje dalyvaujančių Darbo grupės narių. Darbo grupės sekretorius turi balso teisę.

**III. FUNKCIJOS**

7. Darbo grupės funkcijos:

7.1. nustatyti, ar prašymai finansinei paramai gauti atitinka nustatytus reikalavimus;

7.2. nagrinėti teisingai užpildytus prašymus finansinei paramai gauti;

7.3. teikti siūlymus Savivaldybės merui dėl lėšų skyrimo paramos gavėjams.

**IV. DARBO ORGANIZAVIMAS**

6. Pagrindinė Darbo grupės veiklos forma yra posėdis.

7. Darbo grupės posėdžiai šaukiami pagal poreikį.

8. Sprendimą dėl Darbo grupės posėdžio šaukimo datos priima Darbo grupės vadovas, datą žodžiu suderinęs su nariais.

9. Darbo grupės nariui norint inicijuoti posėdį, jis privalo kreiptis į Darbo grupės vadovą.

10. Darbo grupės posėdžiui pirmininkauja Darbo grupės vadovas. Jeigu jo nėra, Darbo grupės vadovo pareigas eina vienas iš Darbo grupės narių, už kurį balsuoja daugiau kaip pusė posėdyje dalyvaujančių narių.

11. Darbo grupės posėdis yra teisėtas, jeigu jame dalyvauja ne mažiau kaip 1/2 narių.

12. Darbo grupės posėdžiai protokoluojami skaitmeniniu garso įrašu. Posėdžio pažymas surašo posėdžio sekretorius. Kiekvieną Darbo grupės posėdžio pažymą pasirašo posėdžio pirmininkas ir posėdžio sekretorius.

13. Darbo grupės sprendimai priimami atviru balsavimu, paprasta balsų dauguma. Balsams pasiskirsčius po lygiai – sprendimą lemia posėdžio vadovo balsas.

14. Darbo grupės įrašai ir visa kita svarbi informacija saugoma Savivaldybės administracijos Ekonominės plėtros skyriuje.

15. Darbo grupės posėdžių protokolai archyvuojami teisės aktų nustatyta tvarka.

**V. BAIGIAMOSIOS NUOSTATOS**

16. Reglamentas pildomas, keičiamas ar pripažįstamas netekusiu galios Kazlų Rūdos savivaldybės mero potvarkiu.

\_\_\_\_\_\_\_\_\_\_\_\_\_\_\_\_\_\_\_\_\_\_\_